Gyermekkori zenei tanulmányait követően előadóművészi pályája 1965-ben vette kezdetét, előbb zongorakísérőként, majd vokalistaként lépett fel több zenekarral, s több film betétdalainak előadása fűződik a nevéhez. Mint szólóénekes 1974-ben ért el először sikert, amikor harmadik helyezést nyert az Esztrádművészek V. Össz-szövetségi Versenyén (V Всесоюзный конкурс артистов эстрады). Ezt követően karrierje meredeken ívelt felfelé. Díjakat nyert bulgáriai és a sopoti nemzetközi táncdalfesztiválon, 1980-ban az Oroszországi SZSZK Érdemes Előadóművésze, 1991-ben pedig a Szovjet Nemzet Előadóművésze lett. A rendszerváltást követően énekesi karrierje mellett vállalkozásokba fogott, elindította az "Alla (Алла)" című képes magazin kiadását, és ugyanezen a márkanéven dobott piacra kozmetikai termékeket és cipőket is. A dublini 1997-es Eurovíziós Dalfesztiválon tizenötödik helyezést ért el.